
RADVILIŠKIO RAJONO SAVIVALDYBĖS TARYBA

SPRENDIMAS
DĖL RADVILIŠKIO RAJONO SAVIVALDYBĖS GYVENTOJŲ MOKĖJIMO 
UŽ SOCIALINES PASLAUGAS TVARKOS APRAŠO PATVIRTINIMO

2025 m.                    d. Nr. T-
Radviliškis

Vadovaudamasi Lietuvos Respublikos vietos savivaldos įstatymo 15 straipsnio 4 punktu, Socialinių paslaugų įstatymo 35 straipsnio 9 dalimi ir Mokėjimo už socialines paslaugas tvarkos aprašu, patvirtintu Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, Radviliškio rajono savivaldybės taryba  nusprendžia:
. Patvirtinti Radviliškio rajono savivaldybės gyventojų mokėjimo už socialines paslaugas tvarkos aprašą (pridedama).
. Pripažinti netekusiu galios Radviliškio rajono savivaldybės tarybos 2020 m. rugsėjo 10 d. sprendimą Nr. T-340 „Dėl Radviliškio rajono savivaldybės gyventojų mokėjimo už socialines paslaugas tvarkos aprašo patvirtinimo“.



Savivaldybės meras			


PATVIRTINTA
Radviliškio rajono savivaldybės 
tarybos 2025 m. gegužės        d.
sprendimu Nr. T-

RADVILIŠKIO RAJONO SAVIVALDYBĖS GYVENTOJŲ MOKĖJIMO 
UŽ SOCIALINES PASLAUGAS TVARKOS APRAŠAS



.	Radviliškio rajono savivaldybės gyventojų mokėjimo už socialines paslaugas tvarkos aprašas (toliau – Aprašas) nustato asmens (šeimos) mokėjimo už socialines paslaugas tvarką, mokėjimo dydžius bei jų sumažinimo sąlygas, atleidimo nuo mokėjimo už socialines paslaugas atvejus, pagalbos pinigų mokėjimo atvejus, asmens (šeimos) finansinių galimybių vertinimą.
.	Aprašas taikomas mokėjimui už tas socialines paslaugas, kurias planuoja ir skiria,  Radviliškio rajono savivaldybė (toliau – Savivaldybė) ir kurių teikimas finansuojamas                                                                                                                                                                                                                                                                                                                                                                                                                                                                                                                         iš Savivaldybės biudžeto ar Savivaldybės biudžetui skiriamų Lietuvos Respublikos valstybės biudžeto specialiųjų tikslinių dotacijų socialinėms paslaugoms organizuoti. Už kitas privačiai ar papildomai asmens (šeimos) pageidavimu teikiamas socialines paslaugas mokama paslaugas gaunančio asmens (jam atstovaujančio) ir socialinių paslaugų įstaigos tarpusavio susitarimu.
. Tais atvejais, kai socialinių paslaugų kaina viršija Savivaldybės tarybos nustatytą maksimalų socialinių paslaugų išlaidų finansavimo Savivaldybės teritorijos gyventojams dydį, šio dydžio ir socialinių paslaugų kainos skirtumas asmens (šeimos) pageidavimu mokamas paslaugas gaunančio asmens (jam atstovaujančio asmens) ir socialinių paslaugų įstaigos tarpusavio susitarimu.
.	Aprašas yra taikomas:
. asmenims, faktiškai gyvenantiems Savivaldybėje, – dėl bendrųjų socialinių paslaugų, socialinės priežiūros paslaugų, nesusijusių su apgyvendinimu, apmokėjimo, pagalbos pinigų mokėjimo;
. asmenims, deklaravusiems gyvenamąją vietą Savivaldybėje arba įtrauktiems į gyvenamosios vietos nedeklaravusių asmenų apskaitą, – dėl laikino atokvėpio paslaugos, socialinės priežiūros paslaugų, susijusių su apgyvendinimu, socialinės globos paslaugų apmokėjimo bei pagalbos pinigų mokėjimo.
.	Socialinių paslaugų kaina apskaičiuojama vadovaujantis Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos socialinės apsaugos ir darbo ministro 2024 m. birželio 25 d. įsakymu Nr. A1-426 „Dėl Socialinių paslaugų finansavimo ir lėšų apskaičiavimo metodikos patvirtinimo“.
.	Savivaldybės biudžetinių ir viešųjų įstaigų teikiamų socialinių paslaugų kaina kiekvienų metų paskutinį ketvirtį derinama su Savivaldybės administracijos Socialinės paramos skyriumi, kuris vadovaudamasis Socialinių paslaugų finansavimo ir lėšų apskaičiavimo metodika, patvirtinta Radviliškio rajono savivaldybės tarybos 2021 m. spalio 14 d. sprendimu Nr. T-594 „Dėl socialinių paslaugų kainos apskaičiavimo“, atsižvelgdamas į Radviliškio rajone socialines paslaugas teikiančių įstaigų pateiktas paslaugų teikimo organizavimo išlaidas, šių išlaidų efektyvų panaudojimą, teikimo Savivaldybėje ypatumus, apskaičiuoja Radviliškio rajono savivaldybėje perkamų ar finansuojamų socialinių paslaugų kainas, kurios įsigalioja kitų metų sausio 1 d.
.	Mokėjimo už socialines paslaugas dydis asmeniui (šeimai) nustatomas individualiai, atsižvelgiant į asmens (šeimos) finansines galimybes mokėti už socialines paslaugas ir asmeniui (šeimai) teikiamų socialinių paslaugų rūšį.
.	Asmens (šeimos) mokėjimo už socialines paslaugas dydis gali būti nustatytas tik pinigine išraiška ir negali būti didesnis už asmeniui (šeimai) teikiamų socialinių paslaugų kainą.
.	Asmens (šeimos) teisės ir pareigos dėl mokėjimo už socialines paslaugas reglamentuojamos pasirašomoje trišalėje (keturšalėje) socialines paslaugas gaunančio asmens ar jo globėjo (rūpintojo, aprūpintojo), kito teisėto asmens atstovo, Savivaldybės administracijos ir socialines paslaugas teikiančios socialinių paslaugų įstaigos Socialinių paslaugų teikimo ir  apmokėjimo sutartyje.
.	Konkretus asmens (šeimos) mokėjimo už socialines paslaugas dydis apskaičiuojamas rengiant Socialinių paslaugų teikimo ir apmokėjimo sutartį. Mokestis mokamas už praėjusį mėnesį suteiktas socialines paslaugas. Lėšos, gautos už socialines paslaugas, įtraukiamos į apskaitą ir naudojamos vadovaujantis Lietuvos Respublikos įstatymų ar kitų teisės aktų nustatyta tvarka.
.	Aprašas parengtas vadovaujantis Lietuvos Respublikos socialinių paslaugų įstatymu ir Mokėjimo už socialines paslaugas tvarkos aprašu, patvirtintu Lietuvos Respublikos socialinės apsaugos ir darbo ministro  2024 m. birželio 11 d. įsakymu Nr. A1-397 „Dėl mokėjimo už socialines paslaugas tvarkos aprašo patvirtinimo“. Apraše vartojamos sąvokos atitinka šiuose teisės aktuose apibrėžtas sąvokas. 



.	Nemokamai teikiamos:
.	prevencinės socialinės paslaugos;
.	bendrosios socialinės paslaugos: konsultavimas; tarpininkavimas ir atstovavimas; maitinimo organizavimas; aprūpinimas būtiniausiais drabužiais ir avalyne; asmeninės higienos ir priežiūros paslaugų organizavimas; darbas su jaunimu gatvėje.
.	Bendroji socialinė paslauga – transporto paslaugos organizavimas, apmokama vadovaujantis Transporto paslaugos organizavimo Radviliškio rajono savivaldybėje tvarkos aprašu, kuris tvirtinamas Radviliškio rajono savivaldybės tarybos sprendimu.



.	Mokėjimo už socialinę priežiūrą dydis asmeniui (šeimai) nustatomas atsižvelgiant į asmens (šeimos) pajamas.
.	Socialinės reabilitacijos asmenims su negalia bendruomenėje paslaugos, vaikų dienos socialinė priežiūra, socialinė priežiūra šeimoms, psichosocialinė pagalba (jeigu ji neteikiama su apgyvendinimu), pagalba globėjams (rūpintojams), budintiems ir nuolatiniams globotojams, įtėviams ir šeimynų dalyviams ar besirengiantiesiems jais tapti, socialinių dirbtuvių paslaugos, intensyvi krizių įveikimo pagalba (jeigu ji neteikiama su apgyvendinimu), laikino apnakvindinimo paslauga, palydėjimo paslauga jaunuoliams, psichologinė ir socialinė reabilitacija vaikams bendruomenėje, kurios finansuojamos iš Savivaldybės biudžeto lėšų ar iš valstybės biudžeto dotacijų Savivaldybių biudžetams arba iš Europos Sąjungos struktūrinių fondų lėšų, teikiamos nemokamai.
.	Asmens (šeimos) mokėjimo dydis per mėnesį už apgyvendinimą savarankiško gyvenimo namuose, už intensyvią krizių įveikimo pagalbą su apgyvendinimu, už pagalbą į namus ir už apgyvendinimą apsaugotame būste, kai asmens (šeimos) mėnesio pajamos (vidutinės šeimos pajamos, tenkančios vienam šeimos nariui per mėnesį) yra:
. didesnės kaip 2 VRP dydžiai, bet mažesnės kaip 3 VRP dydžiai – 5 procentai asmens (šeimos) pajamų;
. 3 VRP dydžiai arba didesnės už juos, bet mažesnės kaip 4 VRP dydžiai – 10 procentų asmens (šeimos) pajamų;
. 4 VRP dydžiai arba didesnės už juos, bet mažesnės kaip 5 VRP dydžiai – 15 procentų asmens (šeimos) pajamų;
. 5 VRP dydžiai arba didesnės – 20 procentų asmens (šeimos) pajamų.
. Jeigu asmuo pagal Tikslinių kompensacijų įstatymą gauna (arba negauna, bet jam yra paskirta) individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, mokėjimo už socialinės priežiūros paslaugas, nurodytas Aprašo 16 punkte, dydis asmeniui nustatomas atsižvelgiant į šias kompensacijas ir yra:
.	40 procentų šios kompensacijos dydžio, jeigu šios paslaugos teikiamos asmeniui, kuriam nustatytas pirmo arba antro lygio individualios pagalbos teikimo išlaidų kompensacijos poreikis;
.	60 procentų šios kompensacijos dydžio, jeigu šios paslaugos teikiamos asmeniui, kuriam nustatytas trečio arba ketvirto lygio individualios pagalbos teikimo išlaidų kompensacijos poreikis.
. Kai asmuo gydomas stacionariose gydymo ar reabilitacijos įstaigose, jis yra atleidžiamas nuo mokėjimo už socialinės priežiūros paslaugas proporcingai gydymosi laikui.
. Asmuo atleidžiamas nuo mokėjimo už socialinės priežiūros paslaugas, susijusias su apgyvendinimu,  jo pateiktame prašyme nurodytam terminui, bet ne ilgiau nei 30 kalendorinių dienų, Savivaldybės administracijos Socialinės paramos skyriaus vedėjo, skyrusio socialines paslaugas, sprendimu šiais atvejais:
.	krizių atvejais, kai asmuo (šeima) patiria fizinį ar psichologinį smurtą arba kyla grėsmė jo fiziniam ar emociniam saugumui, sveikatai ar gyvybei;
.	asmens turto praradimo dėl stichinės nelaimės, gaisro ar vagystės atveju.
. Mokėjimo už trumpiau nei vieną kalendorinį mėnesį, ne visą dieną ar trumpiau nei nustatyta maksimali galima socialinės priežiūros paslaugų teikimo trukmė, teikiamas socialinės priežiūros paslaugas dydis nustatomas proporcingai teikiamų socialinės priežiūros paslaugų trukmei.
. Socialinių paslaugų įstaigos vadovas turi teisę dėl objektyvių priežasčių ir gavęs socialinės paslaugos gavėjo prašymą raštu, atidėti mokėjimą už suteiktas socialinės priežiūros paslaugas vienam mėnesiui.
. Asmuo, pageidaujantis kartotinai gauti socialinės priežiūros paslaugas, turi būti atsiskaitęs su socialinių paslaugų įstaiga už anksčiau teiktas šios rūšies paslaugas.
. Asmeniui (šeimai), teisės aktų nustatyta tvarka gaunančiam (-iai) socialinę pašalpą, arba asmeniui (šeimai), kurio (-ios) mėnesio pajamos (vidutinės šeimos pajamos, tenkančios vienam šeimos nariui per mėnesį) yra mažesnės kaip 2 VRP dydžiai, socialinė priežiūra teikiama nemokamai, išskyrus socialinę riziką patiriančius suaugusius asmenis, ilgiau kaip mėnesį per kalendorinius metus gyvenančius socialinių paslaugų įstaigoje ir joje gaunančius socialinę priežiūrą, ir asmenis, gaunančius individualios pagalbos teikimo išlaidų kompensaciją, mokamą pagal Tikslinių kompensacijų įstatymą.
. Atskaičius nustatytą asmens (šeimos) mokėjimo už socialinę priežiūrą dalį, asmens mėnesio pajamos (vidutinės šeimos pajamos, tenkančios vienam šeimos nariui) negali likti mažesnės kaip 2 VRP dydžiai, išskyrus asmenis, gaunančius individualios pagalbos teikimo išlaidų kompensaciją, o socialinę riziką patiriančio suaugusio asmens, ilgiau kaip mėnesį per kalendorinius metus gyvenančio socialinių paslaugų įstaigoje ir joje gaunančio socialinę priežiūrą, mėnesio pajamos negali likti mažesnės nei 0,8  VRP.



. Mokėjimo už dienos socialinę globą dydis nustatomas atsižvelgiant į asmens pajamas.
. Jeigu asmuo pagal Tikslinių kompensacijų įstatymą gauna individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, mokėjimo už dienos socialinę globą dydis asmeniui nustatomas atsižvelgiant į šias kompensacijas ir yra:
.	40 procentų šios kompensacijos dydžio, jeigu šios paslaugos teikiamos asmeniui,  kuriam nustatytas pirmo arba antro lygio individualios pagalbos teikimo išlaidų kompensacijos poreikis;
.	60 procentų šios kompensacijos dydžio, jeigu šios paslaugos teikiamos asmeniui, kuriam nustatytas trečio arba ketvirto lygio individualios pagalbos teikimo išlaidų kompensacijos poreikis.
.	Jeigu asmuo pagal Tikslinių kompensacijų įstatymą negauna (nėra skirta) individualios pagalbos teikimo išlaidų kompensacijos ar iki 2023 m. gruodžio 31 d. nustatyta tvarka paskirtos slaugos ar priežiūros (pagalbos) išlaidų tikslinės kompensacijos, asmens mokėjimo už vieną kalendorinį mėnesį teikiamą dienos socialinę globą dydis yra:
.	asmens, kurio mėnesio pajamos yra mažesnės kaip 2 VRP dydžiai, – 10 procentų asmens pajamų;
.	 asmens, kurio mėnesio pajamos yra 2 VRP dydžiai arba didesnės už juos, bet mažesnės kaip 3 VRP dydžiai, – 15 procentų asmens pajamų;
.	asmens,  kurio mėnesio pajamos yra 3 VRP dydžiai arba didesnės, – 20 procentų asmens pajamų. 
. Savivaldybės dienos socialinės globos išlaidų finansavimo dydis yra skirtumas tarp socialinės globos kainos ir asmens mokėjimo už dienos socialinės globos paslaugas dydžio, kuris apmokamas iš Savivaldybės biudžeto lėšų arba Savivaldybės biudžetui skiriamų Lietuvos Respublikos valstybės biudžeto dotacijų socialinėms paslaugoms teikti. 
. Savivaldybės maksimalus dienos socialinės globos išlaidų finansavimo dydis negali būti didesnis nei Savivaldybės tarybos sprendimu nustatytas maksimalus socialinės globos paslaugų, teikiamų Radviliškio rajono savivaldybės teritorijos gyventojams, išlaidų finansavimo iš Savivaldybės biudžeto lėšų dydis ir ne didesnis nei Socialinių paslaugų finansavimo ir lėšų apskaičiavimo metodikoje, tvirtinamoje Socialinės apsaugos ir darbo ministro, nustatyto galimo savivaldybių administracijoms iš valstybės biudžeto dotacijų skiriamų lėšų socialinei globai asmeniui su sunkia negalia per mėnesį teikti maksimalus dydis.
. Mokėjimo už vieną kalendorinį mėnesį teikiamą dienos socialinę globą asmens namuose dydis asmeniui nustatomas proporcingai teikiamos dienos socialinės globos asmens namuose trukmei, atsižvelgiant į maksimalią asmeniui taikomą dienos socialinės globos asmens namuose trukmę. 
. Mokėjimo už trumpiau nei vieną kalendorinį mėnesį teikiamą dienos socialinę globą institucijoje dydis asmeniui nustatomas proporcingai jam teikiamos dienos socialinės globos trukmei. Jei asmuo, gaunantis dienos socialinę globą dienos socialinės globos centre, maitinasi savo lėšomis, mokėjimo už dienos socialinę globą dydis mažinamas proporcingai tiek, kiek sumažėja dienos socialinės globos kaina, kai į ją neįskaičiuojamos maitinimosi išlaidos. Maitinimo išlaidų finansiniai normatyvai tvirtinami Savivaldybės tarybos sprendimu. Paslaugos teikimo ir mokėjimo sąlygos reglamentuojamos paslaugos teikimo ir finansavimo sutartyje. 



.	Mokėjimo už trumpalaikę socialinę globą dydis nustatomas atsižvelgiant į asmens pajamas.
.	Asmens mokėjimo už vieną kalendorinį mėnesį teikiamą trumpalaikę socialinę globą dydis yra 80 procentų asmens pajamų. Jeigu asmuo pagal Tikslinių kompensacijų įstatymą gauna individualios pagalbos teikimo išlaidų kompensaciją, 100 procentų šios kompensacijos skiriama trumpalaikės socialinės globos išlaidoms padengti.
. Mokėjimo už trumpalaikę socialinę globą vaikui su negalia dydis yra 80 procentų vaiko pajamų. Trumpalaikė socialinė globa likusiam be tėvų globos vaikui ir socialinę riziką patiriančiam vaikui teikiama nemokamai.
.	Mokėjimo už trumpiau nei vieną kalendorinį mėnesį ar ne visą parą teikiamą trumpalaikę socialinę globą dydis nustatomas proporcingai skirtos trumpalaikės socialinės globos trukmei.
. Asmeniui, laikinai socialinės apsaugos ir darbo ministro nustatyta tvarka išvykusiam iš trumpalaikę socialinę globą teikiančios socialinių paslaugų įstaigos į stacionarias sveikatos priežiūros įstaigas, mokėjimo už trumpalaikę socialinę globą dydis sumažinamas – už laiką, kai asmuo išvykęs, nuo ketvirtos paros, skaičiuojamos nuo išvykimo paros, asmuo moka 30 procentų jam nustatyto mokėjimo dydžio. Už 3 pirmąsias paras, skaičiuojamas nuo išvykimo paros (įskaitant ir tuos atvejus, kai išvykstama trumpiau kaip 3 paroms), mokėjimo už trumpalaikę socialinę globą dydis nemažinamas. 
Laikas, kai asmuo laikomas išvykusiu, pradedamas skaičiuoti nuo kitos paros, einančios po išvykimo paros.
.	Mokėjimo už ilgalaikę socialinę globą suaugusiam asmeniui dydis per mėnesį yra 
80 procentų asmens pajamų, o tais atvejais, kai asmuo pradėjo gauti ilgalaikę socialinę globą po 2007 m. sausio 1 d., – atsižvelgiama ir į asmens turtą, jeigu asmens turto vertė yra didesnė už jo gyvenamosios vietos savivaldybėje nustatytą turto vertės normatyvą. Jeigu asmuo pagal Tikslinių kompensacijų įstatymą gauna individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, visa šios kompensacijos suma (100 procentų) skiriama ilgalaikės socialinės globos išlaidoms padengti.
.	Jeigu suaugusio asmens, pradėjusio gauti ilgalaikę socialinę globą po 2007 m. sausio 1 d., turto vertė yra didesnė už jo gyvenamosios vietos savivaldybėje nustatytą turto vertės normatyvą, mokėjimo už šiam asmeniui teikiamą ilgalaikę socialinę globą dydis per mėnesį padidėja vienu procentu, skaičiuojant nuo jo turto vertės, viršijančios šį normatyvą.
.	Mokėjimo už ilgalaikę socialinę globą vaikui su negalia dydis nustatomas neatsižvelgiant į asmens turtą ir yra 80 procentų vaiko pajamų. Ilgalaikė socialinė globa likusiam be tėvų globos vaikui ir socialinę riziką patiriančiam vaikui teikiama nemokamai.
. Asmeniui, laikinai socialinės apsaugos ir darbo ministro nustatyta tvarka išvykusiam iš ilgalaikę socialinę globą teikiančios socialinių paslaugų įstaigos, mokėjimo už ilgalaikę socialinę globą dydis sumažinamas – už laiką nuo ketvirtos paros, skaičiuojamos nuo paros, kai asmuo išvykęs, asmuo moka 30 procentų jam nustatyto mokėjimo dydžio. Už 3 pirmąsias paras, skaičiuojamas nuo asmens išvykimo paros (įskaitant ir tuos atvejus, kai asmuo išvyksta trumpiau kaip 3 paroms), mokėjimo už ilgalaikę socialinę globą dydis nemažinamas. Laikas, kai asmuo laikomas išvykusiu, pradedamas skaičiuoti nuo kitos paros, einančios po išvykimo paros.
. Savivaldybės maksimalus trumpalaikės, ilgalaikės socialinės globos išlaidų finansavimo dydis negali būti didesnis nei Savivaldybės tarybos sprendimu nustatytas  maksimalus trumpalaikės, ilgalaikės socialinės globos išlaidų finansavimo iš Savivaldybės biudžeto lėšų dydis ir  ne didesnis nei Socialinių paslaugų finansavimo ir lėšų apskaičiavimo metodikoje, tvirtinamoje Socialinės apsaugos ir darbo ministro, nustatytas galimas savivaldybių administracijoms iš valstybės biudžeto dotacijų skiriamų lėšų socialinei globai asmeniui su sunkia negalia per mėnesį teikti maksimalus dydis.
.	Likusiems be tėvų globos vaikams ir socialinės rizikos veiksnius patiriantiems vaikams Savivaldybės maksimalus trumpalaikės ir ilgalaikės socialinės globos išlaidų finansavimo dydis negali būti didesnis nei Savivaldybės tarybos sprendimu nustatytas maksimalus trumpalaikės, ilgalaikės socialinės globos išlaidų finansavimo iš Savivaldybės biudžeto lėšų dydis.
. Ilgalaikės / trumpalaikės socialinės globos paslaugų gavėjas gali būti atleidžiamas nuo mokesčio už gaunamas paslaugas arba tik nuo mokesčio, kai turto vertė yra didesnė už jo gyvenamosios vietos Savivaldybėje nustatytą turto vertės normatyvą (vienas procentas, skaičiuojant nuo jo turto vertės, viršijančios nustatytą normatyvą), esant paslaugų gavėjo, jo globėjo (rūpintojo, aprūpintojo) ar įstaigos prašymui, Komisijos aktualiems socialinių paslaugų organizavimo klausimams svarstyti, tvirtinamos Radviliškio rajono savivaldybės administracijos direktoriaus įsakymu, teikimu.  

 SKYRIUS


. Mokėjimo už laikino atokvėpio paslaugą dydis nustatomas atsižvelgiant į individualios pagalbos teikimo išlaidų kompensaciją ar iki 2023 m. gruodžio 31 d. nustatyta tvarka paskirtą slaugos ar priežiūros (pagalbos) išlaidų tikslinę kompensaciją, mokamą pagal Tikslinių kompensacijų įstatymą laikino atokvėpio paslaugos gavėjo prižiūrimam asmeniui.
.  Mokėjimo už laikino atokvėpio paslaugą dydis per mėnesį yra:
. ne didesnis nei 40 procentų individualios pagalbos teikimo išlaidų kompensacijos, mokamos pagal Tikslinių kompensacijų įstatymą laikino atokvėpio paslaugos gavėjo prižiūrimam asmeniui, kuriam nustatytas pirmo arba antro lygio individualios pagalbos teikimo išlaidų kompensacijos poreikis, dydžio;
. ne didesnis nei 60 procentų individualios pagalbos teikimo išlaidų kompensacijos, mokamos pagal Tikslinių kompensacijų įstatymą laikino atokvėpio paslaugos gavėjo prižiūrimam asmeniui, kuriam nustatytas trečio arba ketvirto lygio individualios pagalbos teikimo išlaidų kompensacijos poreikis, dydžio.
. Mokėjimo už laikino atokvėpio paslaugą, teikiamą trumpiau nei nustatyta maksimali galima laikino atokvėpio paslaugos teikimo trukmė, dydis nustatomas proporcingai teikiamos laikino atokvėpio paslaugos trukmei.

 SKYRIUS


. Pagalbos pinigai skiriami:
. Vaiko globėjams (rūpintojams), kurių gyvenamoji vieta yra Radviliškio rajono savivaldybėje, globojantiems 3 ir daugiau be tėvų globos likusius vaikus, kai vaikų nuolatinė globa (rūpyba) paskirta teismo sprendimu (nutartimi) ir iki nuolatinės globos (rūpybos) nustatymo laikinoji globa (rūpyba) buvo  nustatyta Radviliškio rajono savivaldybės mero potvarkiu arba Šiaulių apylinkės teismo sprendimu (nutartimi). Šiaulių apylinkės teismo sprendimo (nutarties) iniciatoriai – Valstybinės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Šiaulių apskrities vaiko teisių apsaugos skyrius.
. budinčiam globotojui ar nuolatiniam globotojui, pradėjus veiklą, per Radviliškio socialinių paslaugų centrą, jeigu yra sudaryta tarpusavio bendradarbiavimo ir paslaugų teikimo sutartis.
. Pagalbos pinigai yra skiriami naudoti kuo geresniam globotinio poreikių ir interesų patenkinimui. Pagalbos pinigais gali būti apmokamos išlaidos, susijusios su globotinio poreikiais, ir skirtos: 
. prekėms ir kitoms paslaugoms (baldams, buitinei, vaizdo ir garso technikai, namų apyvokos reikmenims ir kt.);
. neformaliam ugdymui (socialinių įgūdžių, gebėjimų ugdymui, saviraiškos skatinimui,  fiziniam lavinimui, įvairiems būreliams, kursams, seminarams ir kt.);
. laisvalaikiui ir poilsiui organizuoti, stovykloms; 
. sveikatos priežiūrai.
. Pagalbos pinigų dydžiai:
. 3 000,00 Eur dydžio parama globėjams, nurodytiems šio Aprašo 47.1. papunktyje; 
. 1 500,00 Eur dydžio parama globėjams, nurodytiems šio Aprašo 47.2. papunktyje.
. Pagalbos pinigai, nurodyti 49.1 ir 49.2 papunkčiuose skiriami vieną kartą.
. Prašymas dėl pagalbos pinigų skyrimo teikiamas Savivaldybės administracijos Socialinės paramos skyriui. 
. Už tinkamą pagalbos pinigų panaudojimą yra atsakingas pagalbos pinigų gavėjas.

 SKYRIUS


. Asmens (šeimos) finansinių galimybių mokėti už socialines paslaugas vertinamas reglamentuojamas Mokėjimo už socialines paslaugas tvarkos apraše tvirtinamame Lietuvos Respublikos socialinės apsaugos ir darbo ministro įsakymu.
. Asmens (šeimos) finansines galimybes vertina Savivaldybės administracijos Socialinės paramos skyriaus atsakingi specialistai, vadovaudamiesi Lietuvos Respublikos socialinių paslaugų įstatymo ir Mokėjimo už socialines paslaugas tvarkos aprašo, patvirtinto Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“ nuostatomis.

 SKYRIUS


. Asmens (šeimos) pajamos apskaičiuojamos vadovaujantis Lietuvos Respublikos socialinių paslaugų įstatymo ir Mokėjimo už socialines paslaugas tvarkos aprašo, patvirtinto Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, nuostatomis.

 SKYRIUS 


. Asmens turto vertinimas atliekamas vadovaujantis Lietuvos Respublikos socialinių paslaugų įstatymo ir Mokėjimo už socialines paslaugas tvarkos aprašo, patvirtinto Lietuvos Respublikos socialinės apsaugos ir darbo ministro 2024 m. birželio 11 d. įsakymu Nr. A1-397 „Dėl Mokėjimo už socialines paslaugas tvarkos aprašo patvirtinimo“, nuostatomis.

 SKYRIUS


. Besikreipiantieji dėl socialinių paslaugų prašyme gali nurodyti pageidaujamą socialinių paslaugų teikėją (juridinio asmens pavadinimą arba fizinio asmens vardą ir pavardę). Jei Prašyme nenurodomas pageidaujamas socialinių paslaugų teikėjas, prašymą priimantis ir (ar) socialinių paslaugų poreikį nustatantis specialistas, priimdamas prašymą ar pildydamas Asmens (šeimos) socialinių paslaugų poreikio vertinimą, gali rekomenduoti socialinių paslaugų teikėją (paslaugas teikiančią įstaigą ar paslaugas teikiantį fizinį asmenį, kai kreipiamasi dėl Socialinių paslaugų įstatymo 21 straipsnio 2 dalyje nurodytų socialinių paslaugų, nurodydamas paslaugas teikiančio juridinio asmens pavadinimą ar socialines paslaugas teikiančio fizinio asmens vardą ir pavardę, arba socialinių paslaugų įstaigą, kai kreipiamasi Socialinių paslaugų įstatymo 21 straipsnio 3 dalyje nurodytų paslaugų, nurodydamas juridinio asmens pavadinimą).
. Socialines paslaugas Savivaldybės teritorijoje teikiančių įstaigų sąrašas skelbiamas Savivaldybės interneto svetainėje www.radviliskis.lt.

 SKYRIUS 


. Savivaldybė užtikrina asmens (šeimos narių) pateiktų duomenų konfidencialumą teisės aktų nustatyta tvarka.
. Asmenį atleidus nuo mokėjimo už teikiamas socialines paslaugas (sumažinus mokėjimo dalį), socialinių paslaugų teikimo išlaidos yra dengiamos Savivaldybės biudžeto ar valstybės biudžeto specialiųjų tikslinių dotacijų Savivaldybės biudžetui lėšomis. 
. Socialinių paslaugų įstaigos atsako už lėšų, skirtų socialinėms paslaugoms finansuoti, tinkamą panaudojimą.
. Ginčai dėl Savivaldybės administracijos priimtų sprendimų (neveikimo) nagrinėjami Lietuvos Respublikos administracinių bylų teisenos įstatymo nustatyta tvarka.


_______________________________



RADVILIŠKIO RAJONO SAVIVALDYBĖS TARYBOS SPRENDIMO PROJEKTO 
„DĖL RADVILIŠKIO RAJONO SAVIVALDYBĖS GYVENTOJŲ MOKĖJIMO 
UŽ SOCIALINES PASLAUGAS TVARKOS APRAŠO PATVIRTINIMO“ 
AIŠKINAMASIS RAŠTAS

2025 m. gegužės 9 d.
Radviliškis

.	Projekto rengimą paskatinusios priežastys, parengto projekto tikslai ir uždaviniai.
Sprendimo projektas parengtas atsižvelgiant į tai, kad šiuo metu galiojantis Radviliškio rajono savivaldybės gyventojų mokėjimo už socialines paslaugas tvarkos aprašas ir jame reglamentuojamos gyventojų mokėjimo už socialines paslaugas nuostatos tik iš dalies atitinka Lietuvos Respublikos socialinių paslaugų įstatymo ir Mokėjimo už socialines paslaugas tvarkos aprašo, patvirtinto Lietuvos Respublikos socialinės apsaugos ir darbo ministro  2024 m. birželio 11 d. įsakymu Nr. A1-397 „Dėl mokėjimo už socialines paslaugas tvarkos aprašo patvirtinimo“ nuostatas.
.	Projekto iniciatoriai (institucija, asmenys ar piliečių atstovai) ir rengėjai.
Radviliškio rajono savivaldybės administracijos Socialinės paramos skyrius.
.	Kaip šiuo metu yra reguliuojami projekte aptarti teisiniai santykiai.
Šiuo metu galiojantis Radviliškio rajono savivaldybės gyventojų mokėjimo už socialines paslaugas tvarkos aprašas, patvirtintas Radviliškio rajono savivaldybės tarybos 2020 m. rugsėjo 10 d. sprendimą Nr. T-340 „Dėl Radviliškio rajono savivaldybės gyventojų mokėjimo už socialines paslaugas tvarkos aprašo patvirtinimo“. Skaičiuojant mokėjimą už teikiamas socialines paslaugas vadovaujamasi Mokėjimo už socialines paslaugas tvarkos aprašu, patvirtintu Lietuvos Respublikos socialinės apsaugos ir darbo ministro  2024 m. birželio 11 d. įsakymu Nr. A1-397 „Dėl mokėjimo už socialines paslaugas tvarkos aprašo patvirtinimo“.
.	Kokios siūlomos naujos teisinio reguliavimo nuostatos, kokių teigiamų rezultatų laukiama.
Sprendimo projektas parengtas vadovaujantis teisės aktais, kurie atitinka galiojantį teisinį reguliavimą. Lietuvos Respublikos socialinių paslaugų 2023-12-14 įstatymo Nr. X-493 pakeitimo įstatymas Nr. XIV-2357 įpareigoja priimti įgyvendinamuosius teisės aktus, iš jų ir gyventojų mokėjimo už tam tikrų rūšių socialines paslaugas tvarkos aprašą.
.	Galimos neigiamos priimto sprendimo projekto pasekmės ir kokių priemonių reikėtų imtis, kad tokių pasekmių būtų išvengta.
Neigiamų pasekmių nenumatoma.
.	Kokius teisės aktus būtina priimti, kokius galiojančius teisės aktus būtina pakeisti ar pripažinti netekusiais galios priėmus sprendimo projektą.
Reikia pripažinti netekusiu galios Radviliškio rajono savivaldybės tarybos 2020 m. rugsėjo 10 d. sprendimą Nr. T-340 „Dėl Radviliškio rajono savivaldybės gyventojų mokėjimo už socialines paslaugas tvarkos aprašo patvirtinimo“.
.	Sprendimo projektui įgyvendinti reikalingos lėšos, finansavimo šaltiniai.
Sprendimo projektui įgyvendinti papildomų lėšų nereikės.  
.	Sprendimo projekto rengimo metu gauti specialistų vertinimai ir išvados.

.	Numatomo teisinio reguliavimo poveikio vertinimo rezultatai.

.	Sprendimo projekto antikorupcinis vertinimas.

.	Kiti, iniciatoriaus nuomone, reikalingi pagrindimai ir paaiškinimai.

.	Pridedami dokumentai.



Radviliškio rajono savivaldybės administracijos
Socialinės paramos skyriaus vyr. specialistė				                             Sonata Dekker



Radviliškio rajono savivaldybės administracijos
Socialinės paramos skyriaus specialistė				                      Alma Dailidonienė



